ส่วนที่ 1

ข้อมูลสรุป (Executive Summary)

บริษัท ยูนิเวนเจอร์ จำกัด (มหาชน) (“บริษัทฯ”) เดิมชื่อ บริษัท ยูนิไทยอ๊อกไซด์ จำกัด
ก่อตั้งขึ้นเมื่อวันที่ 25 มิถุนายน พ.ศ. 2523 ด้วยทุนจดทะเบียนเริ่มแรก 5 ล้านบาท
ประกอบธุรกิจหลัก คือ ผลิตผงสังกะสีอ๊อกไซด์ (Zinc Oxide)
ซึ่งเป็นสารเคมีภัณฑ์ที่ใช้ในอุตสาหกรรมยาง อาหารสัตว์ สี ยารักษาโรค เครื่องสำอางและเซรามิค
จำหน่ายให้กับลูกค้าทั้งภายในประเทศและต่างประเทศ ภายใต้เครื่องหมายการค้ารูป “เตาเผา”
ปัจจุบันมีกำลังการผลิตรวม เท่ากับ 8,700 ตันต่อปี โดยมีโรงงาน 2 โรง ตั้งอยู่ที่จังหวัดปทุมธานี
ในปี 2531
บริษัทฯได้จดทะเบียนแปรสภาพเป็นบริษัทมหาชนและนำหุ้นสามัญเข้าจดทะเบียนเป็นหลักทรัพย์จดทะเบียนในตลาดหลักทรัพย์แห่งประเทศไทย

ณ วันที่ 10 กุมภาพันธ์ พ.ศ. 2548
บริษัทฯมีหลักทรัพย์จดทะเบียนในตลาดหลักทรัพย์แห่งประเทศไทย ภายใต้ชื่อย่อหลักทรัพย์ “UV”
สำหรับหุ้นสามัญ จำนวน 526,140,499 หุ้น และ “UV-W1”
สำหรับใบสำคัญแสดงสิทธิที่จะซื้อหุ้นสามัญ จำนวน 173,045,990 หน่วย โดยมีทุนจดทะเบียน
944.53 ล้านบาท เป็นทุนที่ออกและเรียกชำระแล้ว 526.14 ล้านบาท มูลค่าหุ้นที่ตราไว้หุ้นละ 1
บาท

นอกจากธุรกิจผลิตผงสังกะสีอ๊อกไซด์ บริษัทฯได้กระจายการลงทุนในบริษัทย่อยและบริษัทร่วม
เพื่อดำเนินธุรกิจต่างๆ ได้แก่ บริษัท ฟอร์เวิร์ด ซิสเต็ม จำกัด (FS)
เป็นตัวแทนจำหน่ายผลิตภัณฑ์เครื่องบันทึกเวลา และอุปกรณ์ควบคุมระบบจอดรถ
ภายใต้เครื่องหมายการค้า “AMANO” จากประเทศญี่ปุ่น
และอุปกรณ์ควบคุมระบบจอดรถที่พัฒนาขึ้นเอง ภายใต้เครื่องหมายการค้า “THAIPARK” บริษัท
ไทย - ไลซาท จำกัด (TL) เป็นตัวแทนจำหน่ายผงสังกะสีอ๊อกไซด์ให้แก่บริษัทฯ และเคมีภัณฑ์อื่นๆ
บริษัท ยูนิเวนเจอร์ คอนซัลติ้ง จำกัด (UVC)
ประกอบธุรกิจให้บริการเป็นที่ปรึกษาด้านการเงินและการลงทุน บริษัท ยูนิเวนเจอร์ แอสเซท
แมเนจเม้นท์ จำกัด (UVAM) ดำเนินธุรกิจการลงทุนและการจัดการ และกองทุนรวม
กินรีพร็อพเพอร์ตี้ (KRF) เป็นกองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน

นอกจากนี้ บริษัทฯได้ขยายการดำเนินธุรกิจเข้าสู่ธุรกิจการลงทุน โดยที่ผ่านมา
การลงทุนส่วนใหญ่ของบริษัทฯจะเป็นการร่วมลงทุนในธุรกิจพัฒนาอสังหาริมทรัพย์ ได้แก่ บริษัท
แกรนด์ ยูนิตี้ ดิเวลล็อปเมนท์ จำกัด (Grand U)
ดำเนินธุรกิจพัฒนาอสังหาริมทรัพย์โดยเฉพาะโครงการที่มีปัญหากับสถาบันการเงิน บริษัท แสนสิริ
เวนเจอร์ จำกัด (SV) ดำเนินธุรกิจพัฒนาอสังหาริมทรัพย์เพื่อขายอาคารชุดพักอาศัย บริษัท เอส.
ยู. เอ็น. แมเนจเม้นท์ จำกัด (S.U.N.)
ดำเนินธุรกิจพัฒนาอสังหาริมทรัพย์เพื่อให้เช่าที่ดินพร้อมอาคารพาณิชย์ และบริษัท เอ็กซ์เซลเล้นท์
เอ็นเนอร์ยี่ อินเตอร์เนชั่นแนล จำกัด (EEI)
ดำเนินธุรกิจที่ปรึกษาด้านวิศวกรรมการจัดการและอนุรักษ์พลังงาน

สำหรับผลประกอบการในปี 2547 บริษัทฯและบริษัทย่อย มีรายได้รวม 870.32 ล้านบาท
เพิ่มขึ้นร้อยละ 15.14 จากปีก่อนทีมีรายได้ 755.85 ล้านบาท
ต้นทุนขายและค่าใช้จ่ายการขายและการบริหารรวม 740.28 ล้านบาท เพิ่มขึ้นร้อยละ 50.60
เมื่อเทียบกับปีก่อนซึ่งมีจำนวน 491.55 ล้านบาท ทำให้บริษัทฯและบริษัทย่อย มีกำไรสุทธิเท่ากับ
86.91 ล้านบาท ลดลงร้อยละ 61.35 เมื่อเทียบกับปีก่อนซึ่งมีกำไรสุทธิ 224.89 ล้านบาท
สาเหตุเนื่องจากต้นทุนวัตถุดิบที่เพิ่มขึ้น
และผลการลงทุนในอสังหาริมทรัพย์ยังไม่สามารถรับรู้รายได้ในปี 2547

สำหรับฐานะการเงิน ณ วันที่ 31 ธันวาคม 2547 บริษัทฯและบริษัทย่อย มีสินทรัพย์รวม 1,550.91
ล้านบาท ลดลงร้อยละ 8.62 เมื่อเทียบกับปี 2546 ซึ่งมีจำนวน 1,697.28 ล้านบาท หนี้สินรวม
348.69 ล้านบาท เพิ่มขึ้นร้อยละ 32.08 เมื่อเทียบกับปี 2546 ซึ่งมีจำนวน 264 ล้านบาท
ส่วนของผู้ถือหุ้น 1,202.22 ล้านบาท ลดลงร้อยละ 16.12 เมื่อเทียบกับปี 2546 ซึ่งมีจำนวน
1,433.29 ล้านบาท

( ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์ )